Hommeltuigfoto’s onthul ANC se mislukkings, sê DAPerseel by die Dawid Kruiper-munisipaliteit (Foto verskaf deur die DA) Die Demokratiese Alliansie het Donderdag beeldmateriaal vrygestel van ŉ ANC-munisipaliteit wat glo sy diensleweringsmislukkings probeer verbloem. Flip van der Steen, hoofsweep van die DA in die Dawid Kruiper-munisipaliteit in Upington, sê die DA het die bestuur van die munisipaliteit op heter daad betrap waar hulle versuim om die toenemende agterstand te bestuur van diensvoertuie wat versien moet word. “Die DA het al herhaaldelik gewys op die uitermatige agterstand in die verkryging van voertuigonderdele, maar die munisipale bestuurder ontken dat daar ŉ agterstand is. Hy beskuldig die DA daarvan dat ons stories versin.” Beeldmateriaal wat vroeër vandeesmaand deur ŉ hommeltuig van die munisipale erf verfilm is, is egter bewyse van die ware verhaal, sê Van der Steen. “Vragmotors staan verlate terwyl dienslewering in en om Upington versuim word. In sommige gevalle is dit so maklik soos om net ŉ pap band te vervang wat dienslewering al maande lank ophou. Net so met ŉ vullisverwyderingsvragmotor.” Van der Steen meen die probleem is meestal die onvermoë van munisipale beamptes wat in die aanskaffingseenheid werk en geen kennis het van voertuie of voertuigonderdele nie. “Verkryging van die onderdele is nooit afgehandel nie. Die agterstand van uitstaande verkrygings het vroeër vandeesmaand op 900 gestaan.” Volgens hom staan die ANC-munisipaliteit met hul arms gevou en die agterstand raak net al hoe groter, in plaas daarvan dat hulle die DA se voorstel, naamlik om mense met die vereiste voertuigkennis aan te stel, aanvaar. “Die enigste lewensvatbare uitweg nou is vir die inwoners van Dawid Kruiper en munisipaliteite landwyd om te aanvaar dat die ANC misluk het, asook om verteenwoordigers by die stembus uit te stem en met ŉ bekwame DA-geleide regering te vervang. Die DA het dit in sy manifes uiteengesit dat dié party dienslewering wil herstel.”